ADAM besing SA se mooi meisies - Kuns En Vermaak - Republikein
Monday, May 20th, 11:42:15
ADAM besing SA se mooi meisies
Die gewilde groep ADAM, wat pas vir ‘n Ghoema-toekenning in die kategorie Beste Album deur ’n Duo of groep genomineer is, het pas die musiekvideo van hul nuutste enkelsnit, “Iets in die water”, vrygestel.
Die video is by Hugo Ludik se ateljee in Roodepoort, asook by Follicle Hair in Pretoria geskiet. RM Productions het die video geskiet en die konsep en regie is deur Kyle Grant behartig.
“Die video is ‘n kombinasie van die ADAM-manne wat pret gedurende die opname van die lied het, en dan is daar ‘n paar mooi dames wat voor die kamera met balonne speel. Dit is ‘n viering van die pragtige meisies in Suid-Afrika. Samantha Leonard, van The Voice SA 2017, het ook ingeloer en hand met die regie bygesit,” vertel Kyle.
“Suid-Afrika het al so baie skoonheidstitels verower en met al die ADAM-toere het ons besef Suid-Afrika het regtig die mooiste meisies. Die enigste verduideliking hiervoor moet wees dat daar iets in die water is,” voeg Hugo by.
“Iets in die Water” is op ADAM se album, Bewe, wat in 2018 uitgereik is, beskikbaar.